पाएं अपने शहर की ताज़ा ख़बरें और फ्री ई-पेपरडाउनलोड करें
शेखोपुरसराय प्रखंड के कई गांवों में पीएचडी के द्वारा मुख्यमंत्री की महत्वाकांक्षी योजना हर घर नल जल में संवेदकों के द्वारा अनियमितता पूर्ण कार्य कराकर राशि निकाल ली गयी है और इस मामले में जिला प्रशासन भी कार्रवाई के बजाय चुप्पी साधे हुए है। जिसमें अधिकारियों की मिलीभगत से इंकार नहीं किया जा सकता है। ताज़ा मामला शेखोपुरसराय प्रखंड के चमरबीघा गांव का है, जहां अभिकर्ता रवीश कुमार के द्वारा सिर्फ समर्सिबल करके छोड़ दिया है। वहीं, जलमीनार का टावर का निर्माण नहीं कराए जाने से लोगों के घरों तक शुद्ध पेयजल नहीं जा रहा है। जिसके कारण गांव के अधिकांश लोगों को समर्सिबल के पास से पानी लाना पड़ रहा है। पानी संकट गहराने से समर्सिबल के समीप सुबह और शाम को लंबी कतारे लगी रहती है। इस बाबत ग्रामीण शेषो तांती, प्रमिला देवी, रौशन कुमार, हीरा कुमार, पिंकी देवी, राजमुनी देवी, ममता देवी, दंगल तांती, विमला देवी, रेखा देवी आदि ने कहा कि जब इस संबंध में संवेदक को कहा जाता है तो वह उलटे धमकी देता है और कहता है कि तुमको जहां शिकायत करना है जाकर करों उसे कोई फर्क नहीं पड़ेगा।
आंदोलन कर सकते हैं गांव के लोग
ग्रामीणों ने संवेदक पर नाराजगी जताते हुए कहा कि भीषण गर्मी के कारण पूरे गांव में पेयजल संकट गहराया हुआ है और अब तक लोगों को पीने के लिए शुद्ध जल नहीं मिला है। ग्रामीणों ने कहा कि शिकायत के बाद भी अधिकारीयों द्वारा कोई कार्रवाई नहीं किए जाने से संवेदक का काफी मन बढ़ा हुआ है। ग्रामीणों ने कहा कि जल्द ही इस दिशा में कोई पहल नहीं किया तो ग्रामीणों को आंदोलन का रुख अख्तियार करना पड़ेगा। वहीं, मोहब्बतपुर में भी संवेदक ने अनियमितता कर कार्य किया है।
महानंदपुर गांव में हर घर नल-जल योजना अधूरी
शेखोपुरसराय प्रखंड अंतर्गत महानंदपुर गांव के वार्ड नंबर 12 में भी महत्वाकांक्षी नल जल योजना का कार्य अधूरा पड़ा है। इसको लेकर ग्रामीणों के द्वारा कई बार जिला अधिकारी सहित अन्य अधिकारी को आवेदन देकर कार्य की जांच कराने एवं पेयजल की व्यवस्था करने का मांग किया गया। लेकिन अब तक इस दिशा में किसी प्रकार की पहल नहीं की गई। जिसके कारण ग्रामीणों में काफी आक्रोश है। ग्रामीणों ने बताया कि अधिकारियों से भी शिकायत की, पर कोई कार्रवाई नहीं की गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn